Obvestilo o začetku postopka glede možnega podaljšanja zaščitnega ukrepa, ki se uporablja za uvoz nekaterih izdelkov iz jekla

(2021/C 66/14)

Evropska komisija (v nadaljnjem besedilu: Komisija) je 1. februarja 2019 z Izvedbeno uredbo Komisije (EU) 2019/159 (1) uvedla dokončne zaščitne ukrepe za nekatere izdelke iz jekla. Trenutno veljavni ukrep predstavlja tarifna kvota, ki temelji na preteklem uvozu in se uporablja za uvoz v Unijo vsake od 26 kategorij izdelkov, ki jih obsega zadevni izdelek. Če je zadevna tarifna kvota izčrpana, se na neto ceno franko meja Unije obračuna dodatna dajatev v višini 25 %.

Zaščitni ukrepi so bili uvedeni za začetno obdobje treh let, tj. do 30. junija 2021.

1. Zahteva za podaljšanje ukrepa

Komisija je 15. januarja 2021 prejela utemeljeno zahtevo dvanajstih držav članic, naj v skladu s členom 19 Uredbe (EU) 2015/478 Evropskega parlamenta in Sveta (2) ter členom 16 Uredbe (EU) 2015/755 Evropskega parlamenta in Sveta (3) preuči, ali bi bilo treba sedanje zaščitne ukrepe podaljšati.

Zahteva vsebuje dokaze, da je zaščitni ukrep še naprej potreben za preprečitev ali odpravo resne škode in da se proizvajalci Unije prilagajajo. Zlasti vsebuje informacije o negativni uspešnosti nekaterih ključnih kazalnikov škode in obstoju stalnega znatnega pritiska uvoza iz tretjih držav. Vsebuje tudi elemente, ki kažejo na dejstvo, da so svetovne presežne zmogljivosti še vedno zelo visoke, da tretje države še naprej sprejemajo veliko število ukrepov omejevanja trgovine in ukrepov trgovinske zaščite ter da ni elementov, ki bi kazali na to, da bodo ZDA umaknile ukrepe iz oddelka 232 za jeklo. Zato je v zahtevi navedeno, da je tveganje preusmeritve trgovine še naprej prisotno in da bi se industrija Unije v primeru odprave ukrepa soočila z valom uvoza, ki bi zelo negativno vplival na njeno gospodarsko uspešnost. Poleg tega zahteva vključuje primere prilagoditev, ki so jih izvedli proizvajalci Unije. Komisija je menila, da so predložene informacije, vključno z viri in podpornimi dokazi, zadostna podlaga za začetek preiskave.

2. Obseg in cilj preiskave

V skladu s členom 19 Uredbe (EU) 2015/478 in členom 16 Uredbe (EU) 2015/755 se začetno obdobje trajanja zaščitnih ukrepov lahko podaljša. Da bi ugotovila, ali je tako podaljšanje upravičeno, bi morala Komisija izvesti preiskavo v skladu s členom 5 Uredbe (EU) 2015/478 oziroma členom 3 Uredbe (EU) 2015/755.

Komisija se bo med preiskavo osredotočila na to, ali so zaščitni ukrepi še naprej potrebni za preprečitev ali odpravo resne škode, ali obstajajo dokazi, da se proizvajalci Unije prilagajajo, in ali bi bilo podaljšanje v interesu Unije. S preiskavo se bo določilo tudi ustrezno trajanje (morebitnega) podaljšanja.

3. Izdelek v preiskavi

Izdelek v preiskavi zajema nekatere izdelke iz jekla, kakor so navedeni v Prilogi k temu obvestilu.

4. Postopek

Komisija po ugotovitvi, da ima na voljo dovolj dokazov, začenja preiskavo, da bi ugotovila, ali je treba podaljšati trajanje sedanjega zaščitnega ukrepa za nekatere izdelke iz jekla.

4.1 Izpolnjeni vprašalniki (samo proizvajalci Unije)

Komisija meni, da je treba za ustrezno oceno potrebe po podaljšanju trajanja sedanjih zaščitnih ukrepov za preprečitev ali odpravo resne škode pridobiti specifične podatke od industrije Unije. Ti podatki med drugim vključujejo uspešnost ključnih ekonomskih in finančnih kazalnikov za obravnavano obdobje (2018–2020).

Proizvajalci Unije so iz tega razloga pozvani, naj izpolnijo vprašalnik in ga prek ustreznih združenj Unije, predložijo v 21 dneh od objave tega obvestila. Predloga ustreznega vprašalnika je na voljo na spletni strani: https://trade.ec.europa.eu/tdi/case_details.cfm?id=2519

4.2 Pisna stališča

Da bi Komisija pridobila vse ustrezne informacije, potrebne za preiskavo, so zainteresirane strani, tj. strani, katerih dejavnosti so dejansko povezane z izdelkom v preiskavi, pozvane, da ji v pisni obliki predložijo svoja stališča, informacije in ustrezna dokazila v 15 dneh od datuma objave tega obvestila v Uradnem listu Evropske unije. Vsa pisna stališča je treba predložiti prek spletišča TRON.tdi (https://tron.trade.ec.europa.eu/tron/TDI). Za več podrobnosti glej oddelek 4.6.

Strani, ki predložijo stališča, morajo v svoji korespondenci jasno navesti, na katero od spodnjih vprašanj se nanaša njihova predložitev stališč, in navesti svoje argumente pod naslednjimi naslovi:

(a) Ali je ukrep potreben tudi v prihodnje in zakaj;

(b) Premisleki glede interesa Unije;

(c) Drugo.

Komisija bo zaradi učinkovitosti, kot je to storila v prejšnjih preiskavah v zvezi s pregledom, samodejno razširila status zainteresirane strani na vse deležnike, ki imajo tak status v okviru sedanjih zaščitnih ukrepov. Vendar pa ta določba ne bo veljala za pooblastila.

Družbe, združenja ali vlade tretjih držav, ki želijo v postopku, ki se je začel z objavo tega obvestila, sodelovati prek zunanjih pravnih zastopnikov, morajo predložiti pooblastilo posebej za ta postopek.

Strani, ki želijo sodelovati v postopku in trenutno niso registrirane kot zainteresirane strani v zadevi, so pozvane, da v predložitvi stališč prek spletišča TRON pojasnijo svoj interes in povezave z zadevo.

4.3 Možnost za pripombe na stališča drugih strani

Da se zagotovi pravica do obrambe, bi morale imeti zainteresirane strani možnost, da predložijo pripombe na informacije, ki so jih predložile druge zainteresirane strani. Pri tem lahko zainteresirane strani obravnavajo le vprašanja v zvezi s stališči drugih zainteresiranih strani in ne smejo sprožati novih vprašanj. V nasprotnih dokazih morajo zainteresirane strani posebej navesti, pripombe katerih strani izpodbijajo, ter pri tem slediti strukturi zgoraj navedenih naslovov.

Take pripombe mora Komisija prejeti v desetih dneh od trenutka, ko so stališča iz odstavka 4.2 in izpolnjeni vprašalniki proizvajalcev Unije na vpogled zainteresiranim stranem prek spletišča TRON. Komisija bo o začetku te druge faze pisnega postopka prek spletišča TRON ustrezno obvestila zainteresirane strani.

Dostop do dokumentacije, ki je na vpogled zainteresiranim stranem, je na voljo prek spletišča Tron.tdi na naslednjem naslovu: https://tron.trade.ec.europa.eu/tron/TDI. Za dostop upoštevajte navodila na navedeni spletni strani.

Navedeni časovni okvir ne posega v pravico Komisije, da v ustrezno utemeljenih primerih od zainteresiranih strani zahteva dodatne informacije.

4.4 Možnost zaslišanja s strani preiskovalnih služb Komisije

Vse zainteresirane strani lahko zahtevajo, da jih zaslišijo preiskovalne službe Komisije. Zahtevek za zaslišanje morajo vložiti pisno v 15 dneh od objave tega obvestila v Uradnem listu in navesti razloge zanj ter predložiti povzetek tega, o čemer želijo razpravljati na zaslišanju.

Zainteresirane strani pa so obveščene, da namerava Komisija glede na potrebo po zaključku preiskave in odločitvi najpozneje do 30. junija 2021 (glej oddelek 5 v nadaljevanju) ter ob upoštevanju predvidoma velikega števila zainteresiranih strani in dejstva, da bodo imele te zainteresirane strani možnost, da predložijo pripombe na stališča drugih strani, kar bo zagotovilo dovolj priložnosti za obrambo in predstavitev njihovih stališč, preiskavo izvesti v pisni obliki, ne da bi organizirala ustna zaslišanja, razen če zainteresirane strani lahko dokažejo, da obstaja posebna potreba po ustnem zaslišanju.

4.5 Predložitev informacij in podaljšanje rokov iz tega obvestila

Praviloma lahko zainteresirane strani predložijo informacije le v rokih, določenih v tem obvestilu. Kakršno koli podaljšanje rokov iz tega obvestila se lahko zahteva le v izjemnih okoliščinah in se odobri le, če je ustrezno utemeljeno. Ustrezno utemeljeno izjemno podaljšanje roka za predložitev stališč je običajno omejeno na največ 3 dodatne dni.

4.6 Navodila za predložitev pisnih stališč in izpolnjenih vprašalnikov ter korespondenco

Za informacije, ki se predložijo Komisiji za namen postopka trgovinske zaščite, ni mogoče uveljavljati avtorskih pravic. Preden zainteresirane strani Komisiji predložijo informacije in/ali podatke, za katere veljajo avtorske pravice tretje osebe, morajo imetnika avtorskih pravic zaprositi za posebno dovoljenje, s katerim ta Komisiji izrecno dovoli (a) uporabo informacij in podatkov za namen tega postopka trgovinske zaščite in (b) predložitev informacij in/ali podatkov zainteresiranim stranem v tej preiskavi v obliki, ki jim omogoča, da uveljavljajo svojo pravico do obrambe.

Vsa pisna stališča, ki jih zainteresirane strani predložijo kot zaupna, se označijo z „Limited“ (4). Zainteresirane strani, ki bodo predložile informacije v tej preiskavi, so pozvane, naj obrazložijo svoj zahtevek za zaupno obravnavo.

Če zainteresirane strani predložijo informacije z oznako „Limited“, jim morajo v skladu s členom 8 Uredbe (EU) 2015/478 (5) in členom 5 Uredbe (EU) 2015/755 (6) priložiti nezaupni povzetek in ga označiti s „For inspection by interested parties“. Ti povzetki morajo biti dovolj podrobni, da zajamejo bistvo zaupnih informacij, Komisija pa jih mora prejeti hkrati z zaupno različico („Limited“).

Če zainteresirana stran, ki je predložila zaupne informacije, ne utemelji svoje zahteve za zaupno obravnavo ali ne priloži nezaupnega povzetka v predpisani obliki in z zahtevano kakovostjo, lahko Komisija zanemari take informacije, razen če je mogoče na osnovi primernega vira dokazati, da so informacije pravilne.

Zainteresirane strani so pozvane, da prek spletišča TRON.tdi (https://tron.trade.ec.europa.eu/tron/TDI) pošljejo vsa stališča in zahtevke, tudi skenirane kopije pooblastil. Če zainteresirane strani uporabijo povezavo TRON.tdi ali elektronsko pošto, pomeni, da se strinjajo s pravili, ki veljajo za elektronsko pošiljanje, kot so navedena v dokumentu „KORESPONDENCA Z EVROPSKO KOMISIJO V ZADEVAH GLEDE TRGOVINSKE ZAŠČITE“, ki je objavljen na spletišču Generalnega direktorata za trgovino: https://trade.ec.europa.eu/doclib/docs/2014/june/tradoc_152583.pdf. Zainteresirane strani morajo v sporočilu navesti svoje ime, naslov, telefonsko številko in veljaven elektronski naslov ter zagotoviti, da gre za uraden in delujoč poslovni elektronski naslov podjetja, ki se pregleduje vsak dan. Komisija bo po prejemu kontaktnih podatkov z zainteresiranimi stranmi komunicirala zgolj prek povezave TRON.tdi ali po elektronski pošti, razen če te izrecno zaprosijo za prejemanje vseh dokumentov Komisije po drugi poti ali če vrsta dokumenta zahteva uporabo priporočene pošte. Zainteresirane strani lahko nadaljnja pravila in informacije v zvezi s korespondenco s Komisijo, vključno z veljavnimi načeli za predložitev stališč prek TRON.tdi, najdejo v zgoraj navedenih navodilih za komuniciranje z zainteresiranimi stranmi.

Naslov Komisije za korespondenco:

European Commission Directorate-General for Trade Directorate H, unit G5 Office: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

E-naslov: TRADE-SAFE009-REVIEW@ec.europa.eu

5. Časovni okvir preiskave

Veljavni ukrep bo prenehal veljati 30. junija 2021, razen če bo sprejet sklep o njegovem podaljšanju. Zato bi bilo treba vse odločitve, ki izhajajo iz tega postopka, sprejeti pred tem datumom.

6. Nesodelovanje

Če katera koli zainteresirana stran ne predloži potrebnih informacij v predpisanih rokih ali znatno ovira preiskavo, se lahko v skladu s členom 5 Uredbe (EU) 2015/478 in členom 3 Uredbe (EU) 2015/755 sprejmejo ugotovitve na podlagi razpoložljivih dejstev. Če se ugotovi, da je katera koli zainteresirana stran predložila napačne ali zavajajoče informacije, se te morda ne bodo upoštevale, uporabijo pa se lahko razpoložljiva dejstva.

7. Pooblaščenec za zaslišanje

Pooblaščenec za zaslišanje je posrednik med zainteresiranimi stranmi in preiskovalnimi službami Komisije. Pooblaščenec za zaslišanje obravnava zahtevke za dostop do dokumentacije, nestrinjanja z zaupnostjo podatkov, zahtevke za podaljšanje rokov in vse druge zahtevke v zvezi s pravicami do obrambe zainteresiranih strani ter zahtevke tretjih oseb, ki se lahko pojavijo med postopkom.

Zainteresirane strani lahko zahtevajo posredovanje pooblaščenca za zaslišanje. Načeloma je to posredovanje omejeno na vprašanja, ki so se pojavila med sedanjim postopkom pregleda.

Zahtevek za posredovanje pooblaščenca za zaslišanje je treba vložiti pisno in navesti razloge zanj. Zainteresirane strani so pozvane, naj se držijo rokov iz oddelkov 4.1 do 4.3 tega obvestila za predložitve Komisiji, kadar zahtevajo posredovanje pooblaščenca za zaslišanje. Kadar so taki zahtevki predloženi po izteku ustreznih rokov, lahko pooblaščenec za zaslišanje preuči tudi razloge za pozno prispele zahtevke, in sicer ob ustreznem upoštevanju interesov dobrega upravljanja in pravočasnega zaključka preiskave.

Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču GD za trgovino: http://ec.europa.eu/trade/trade-policy-and-you/contacts/hearing-officer/.

8. Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (EU) 2018/1725 Evropskega parlamenta in Sveta (7).

Obvestilo o varstvu podatkov, ki vse posameznike obvešča o obdelavi osebnih podatkov v okviru dejavnosti trgovinske zaščite Komisije, je na voljo na spletišču GD za trgovino: http://trade.ec.europa.eu/doclib/html/157639.htm.

(1) Izvedbena uredba Komisije (EU) 2019/159 z dne 31. januarja 2019 o uvedbi dokončnih zaščitnih ukrepov proti uvozu nekaterih izdelkov iz jekla (UL L 31, 1.2.2019, str. 27).

(2) Uredba (EU) 2015/478 Evropskega parlamenta in Sveta z dne 11. marca 2015 o skupnih pravilih za uvoz (UL L 83, 27.3.2015, str. 16).

(3) Uredba (EU) 2015/755 Evropskega parlamenta in Sveta z dne 29. aprila 2015 o skupnih pravilih za uvoz iz nekaterih tretjih držav (UL L 123, 19.5.2015, str. 33).

(4) Dokument z oznako „Limited“ se šteje za zaupen dokument v skladu s členom 8 Uredbe (EU) 2015/478, členom 5 Uredbe (EU) 2015/755 in členom 3.2 Sporazuma STO o zaščitnih ukrepih. Poleg tega je dokument zaščiten v skladu s členom 4 Uredbe Evropskega parlamenta in Sveta (ES) št. 1049/2001 (UL L 145, 31.5.2001, str. 43).

(5) UL L 83, 27.3.2015, str. 16.

(6) UL L 123, 19.5.2015, str. 33.

(7) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).